Boško Poljak, najbliži bratić premijera Zorana Milanovića, zaposlen je u Nacionalnom parku Krka na mjestu rukovoditelja odsjeka za tehničke poslove i održavanje, nakon što je posljednjih 23 godine proveo u mirovini, doznaje Večernji list.

Poljak je sin Milanovićeve tete, odnosno sestre Milanovićeva oca Stipe. U mirovinu je otišao neposredno uoči početka Domovinskog rata, 1990. godine, kao pomorski oficir Jugoslavenske ratne mornarice. Imao je čin poručnika korvete. Prema svim dostupnim podacima Poljak nije sudjelovao u Domovinskom ratu.

U kolovozu prošle godine NP Krka objavio je javni natječaj za rukovoditelja tehničkih poslova, radno mjesto koje praktično odgovara opisu poslova tehničkog direktora Nacionalnog parka. Natječaj je raspisao novi ravnatelj Nacionalnog parka Tonči Restović, inače ugledni član šibenskog gradskog odbora SDP-a, a po mnogima jedan od najutjecajnijih esdepeovaca u Šibeniku.

Uloga u lokalnim izborima

Što je natjeralo umirovljenog poručnika korvete da nakon 23 godine zamrzne status umirovljenika i zaposli se na prilično sigurnom mjestu? Sam natječaj koji je raspisao Nacionalni park, tvrde upućeni, bio je sročen općenito i vrlo široko. U uvjetima se tražio završen preddiplomski ili diplomski sveučilišni studij tehničke ili druge odgovarajuće struke te tri godine radnog iskustva. Na taj natječaj za posao u javnoj ustanovi javile su se stotine kandidata, a pobijedio je Boško Poljak.

Lokalni izvori bruje da je zaposlen upravo na intervenciju svog bratića, premijera Milanovića. Dokaz za tu tvrdnju nismo našli, jer nitko od sugovornika nije htio izaći u javnost s imenom i prezimenom. No, priča zasigurno ima svoj politički značaj.

Naime, Poljak je sudjelovao na posljednjim lokalnim izborima u SDP-u gdje se priklonio struji Željka Vujina, šefa Porezne uprave u Šibeniku. Vujin je bio protukandidat izazivač – aktualnom šefu šibenskog SDP-a Franku Vidoviću. Sadašnji šef Nacionalnog parka Krka Restović priklonio se Vidoviću koji je na kraju i pobijedio. Vujin je oko sebe okupio nešto starijih kadrova, a glavni operativac bio mu je Boško Poljak, koji je u šibenskim krugovima bio slabo poznat, došljak iz Sinja. Borba za šefa SDP-a bila je napeta, u prvom krugu Vujinu je nedostajao samo jedan glas za apsolutnu većinu. U drugom krugu Vidović je ipak bio uvjerljiviji i odnio je pobjedu.

Nekoliko mjeseci prije tih izbora u lokalnom SDP-u raspetljala se i situacija u Nacionalnom parku Krka, u kojem je dotadašnji ravnatelj, HDZ-ovac Željko Bulat uhićen zbog optužbi da je primio mito.

NP Krka je “zlatna koka”

Ministar zaštite okoliša Mihael Zmajlović, jedan od najodanijih ljudi Zorana Milanovića, tražio je novog ravnatelja i nakon natječaja izabran je Restović. To je u lokalnom SDP-u bila potvrda da je Vidović, kao šef ogranka, uspio u Zagrebu progurati svog čovjeka.

Kada je Restović raspisao natječaj za rukovoditelja tehničkih poslova u NP-u Krka, nastala je velika utrka za tim radnim mjestom. Izbor Poljaka iznenadio je sve, osim one koji znaju za rodbinsku povezanost Poljaka i Zorana Milanovića.

Tonči Restović u telefonskom nam je razgovoru rekao kako nije imao pojma da je Boško Poljak bratić premijera Milanovića. Na naše pitanje kako to da je na javnom natječaju posao dobio čovjek koji je prije toga 23 godine bio u mirovini, Restović nam je rekao da mu pošaljemo pismeni upit. Poslali smo mu upit e-mailom, no do zaključenja ovog broja na njega nije odgovorio. Boško Poljak također nam se javio na mobitel, no nakon što smo ga pitali kako se nakon toliko godina mirovine zaposlio u NP-u Krka, zamolio nas je da ga nazovemo za 15 minuta jer je na sastanku. Poslije se više nije javljao.

Na upite o zapošljavanju Poljaka nisu nam odgovorili ni premijer Milanović ni resorni ministar Zmajlović.

NP Krka inače je zlatna koka među nacionalnim parkovima s prihodima od 58 milijuna kuna (prema podacima iz 2012.). Ukupno u tom NP-u ima 182 zaposlenih.

>> Natječaj poništen zbog visokog vodostaja Krke